I to uger har syv nordjyske kommuner været lukket ned. Statsminister Mette Frederiksens (S) begrundelse var, at coronavirussen var muteret i de smittede mink, og den variant, som mennesker kunne få fra dem, ville måske ikke kunne afhjælpes ved en af de vacciner, som laboratorier verden over lige nu arbejder på. Nu bekræfter SSI til TV2 Nord, at der blot er blevet fundet cluster-5-variation på minkfarme i Hjørring og Frederikshavn Kommuner. Det fremgår også af et svar på et udvalgsspørgsmål, som tidligere fødevareminister Mogens Jensen (S) har givet Lise Bech (DF). Fem andre kommuner er altså blevet lukket ned, selvom cluster-5-variationen ikke er fundet på andre minkfarme. Mutationen er blevet fundet i 11 personer, og indtil videre ved vi ikke, hvor de har bopæl. Ifølge SSI er variationen ikke blevet fundet i mennesker siden 15. september. Ville gerne have været briefet fra start Ifølge Læsøs borgmester har SSI også bekræftet, at der på intet tidspunkt har været forekomster af mutationen i kommunen. - Da vi blev briefet om nedlukningen ville jeg gerne have haft, at vi vidste, at der ikke var blevet fundet cluster-5 på øen. Sådan at vi havde fået en begrundelse for, hvorfor vi skulle lukke. Men jeg tror, det var en nødvendighed at lukke Læsø ned, fordi den vej vi har fra øen, er til Frederikshavn, siger Karsten Nielsen (DF). Heller ikke i Brønderslev Kommune har borgmesteren megen forståelse for regeringens, ifølge ham, hovedkuldse nedlukning af syv nordjyske kommuner. - Det var en lidt hurtig tilfældig grænsedragning, der blev lavet. Havde man bare sagt Region Nordjylland - men det var hu-hej vilde dyr, og der var meget, der manglede. Man gik simpelthen i panik, siger Michael Klitgaard (V).
Borgmester har først nu fundet ud af, at der på intet tidspunkt har været cluster-5 i kommunen. Alligevel blev kommunen lukket.